Εκθεση

για τις οικονομικές καταστάσεις του Ευρωπαϊκού Κέντρου για την Ανάπτυξη της Επαγγελματικής Κατάρτισης για το οικονομικό έτος που έκλεισε στις 31 Δεκεμβρίου 2000 συνοδευόμενη από τις απαντήσεις του Κέντρου

(2001/C 372/05)

ΠΕΡΙΕΧΟΜΕΝΑ

>ΘΕΣΗ ΠΙΝΑΚΑ>

ΓΝΩΜΗ ΤΟΥ ΣΥΝΕΔΡΙΟΥ

1. Η παρούσα έκθεση απευθύνεται στο Συμβούλιο και στο Ευρωπαϊκό Κοινοβούλιο, σύμφωνα με το άρθρο 12 του κανονισμού (ΕΟΚ) αριθ. 337/75 του Συμβουλίου(1), όπως τροποποιήθηκε από τον κανονισμό (ΕΟΚ) αριθ. 1946/93 του Συμβουλίου(2).

2. Το Συνέδριο εξέτασε τις οικονομικές καταστάσεις του Ευρωπαϊκού Κέντρου για την Ανάπτυξη της Επαγγελματικής Κατάρτισης για το οικονομικό έτος που έκλεισε στις 31 Δεκεμβρίου 2000. Σύμφωνα με τις διατάξεις του άρθρου 18, παράγραφος 1 του κανονισμού (ΕΟΚ) αριθ. 1416/76(3) του Συμβουλίου, ο οποίος τροποποιήθηκε από τον κανονισμό (ΕΟΚ) αριθ. 1948/93(4) του Συμβουλίου, ο προϋπολογισμός εκτελέστηκε υπό την ευθύνη του διοικητικού συμβουλίου. Στο πλαίσιο της αρμοδιότητας αυτής εμπίπτει η κατάρτιση και η υποβολή των οικονομικών καταστάσεων(5), σύμφωνα με τις εσωτερικές δημοσιονομικές διατάξεις όπως προβλέπουν τα άρθρα 65, 67 και 68 του κανονισμού (ΕΟΚ) αριθ. 1948/93 του Συμβουλίου(6), που τροποποίησε τον κανονισμό (ΕΟΚ) αριθ. 1416/76 του Συμβουλίου. Το Ελεγκτικό Συνέδριο οφείλει να προβαίνει στην εξέταση αυτών των λογαριασμών σύμφωνα με το άρθρο 248 της συνθήκης για την ίδρυση της Ευρωπαϊκής Κοινότητας.

3. Το Συνέδριο διενήργησε τον έλεγχό του σύμφωνα με τις μεθόδους και τα πρότυπα ελέγχου που εφαρμόζει. Αυτά αποτελούν προσαρμογή των γενικώς παραδεκτών διεθνών ελεγκτικών προτύπων έτσι ώστε να αντικατοπτρίζουν τον ειδικό χαρακτήρα του κοινοτικού πλαισίου. Το Συνέδριο εξέτασε επίσης τα λογιστικά έγγραφα και εφάρμοσε τις ελεγκτικές διαδικασίες που κρίθηκαν αναγκαίες σε αυτό το πλαίσιο. Με τον έλεγχο αυτό το Συνέδριο συγκέντρωσε επαρκή στοιχεία προκειμένου να τεκμηριώσει τη γνώμη που διατυπώνεται κατωτέρω.

4. Η εξέταση αυτή έδωσε στο Συνέδριο τη δυνατότητα να αποκομίσει την εύλογη βεβαιότητα ότι οι ετήσιοι λογαριασμοί για το οικονομικό έτος που έκλεισε στις 31 Δεκεμβρίου 2000 είναι αξιόπιστοι και ότι οι υποκείμενες πράξεις είναι, στο σύνολό τους, νόμιμες και κανονικές.

ΚΥΡΙΟΤΕΡΕΣ ΠΑΡΑΤΗΡΗΣΕΙΣ ΣΧΕΤΙΚΑ ΜΕ ΤΗΝ ΕΚΤΕΛΕΣΗ ΤΟΥ ΠΡΟΫΠΟΛΟΓΙΣΜΟΥ ΤΟΥ ΕΥΡΩΠΑΪΚΟΥ ΚΕΝΤΡΟΥ ΓΙΑ ΤΗΝ ΑΝΑΠΤΥΞΗ ΤΗΣ ΕΠΑΓΓΕΛΜΑΤΙΚΗΣ ΚΑΤΑΡΤΙΣΗΣ (ΘΕΣΣΑΛΟΝΙΚΗ) ΓΙΑ ΤΟ ΟΙΚΟΝΟΜΙΚΟ ΕΤΟΣ ΠΟΥ ΕΚΛΕΙΣΕ ΣΤΙΣ 31 ΔΕΚΕΜΒΡΙΟΥ 2000

Εκτέλεση του προϋπολογισμού και λογαριασμοί του προϋπολογισμού

5. Η εκτέλεση των πιστώσεων για το οικονομικό έτος 2000 και των πιστώσεων που μεταφέρθηκαν από το προηγούμενο οικονομικό έτος παρουσιάζεται στον πίνακα 1(7).

6. Οι οριστικές πιστώσεις του οικονομικού έτους ανήλθαν στα 13,3 εκατομμύρια ευρώ και αναλήφθηκαν σχεδόν στο σύνολό τους. Οι εν λόγω πιστώσεις εκκαθαρίστηκαν έως το ποσό των 10,5 εκατομμυρίων ευρώ (80 %).

7. Οι πιστώσεις που μεταφέρθηκαν στο 2001 ανέρχονται σε 2,7 εκατομμύρια ευρώ (20,5 %) και αφορούν τις επιχειρησιακές πιστώσεις του τίτλου ΙΙΙ μέχρι το ποσό των 2,2 εκατομμυρίων ευρώ (78 %). Οι μεταφορές πιστώσεων του τίτλου ΙΙΙ αφορούν κυρίως τα κονδύλια "Διάδοση των πληροφοριών" και "Πρότυπες μελέτες και σχέδια". Οι πιστώσεις που μεταφέρθηκαν από το 1999 στο 2000 ανήλθαν στο ποσό των 3,7 εκατομμυρίων ευρώ. Από το εν λόγω ποσό, πιστώσεις ύψους 3,1 εκατομμυρίων ευρώ (83 %) εκκαθαρίστηκαν, ενώ πιστώσεις ύψους 0,6 εκατομμυρίων ευρώ (17 %) ακυρώθηκαν.

8. Κατ' εφαρμογή των κανόνων που ισχύουν, το Κέντρο εξουσιοδοτήθηκε να προβεί στα τέλη Μαΐου του 2000 σε μη αυτόματη μεταφορά πιστώσεων του 1999 ύψους 0,5 εκατομμυρίων ευρώ. Από τις πιστώσεις αυτές, τα 0,2 εκατομμύρια ευρώ ακυρώθηκαν. Το ποσό αυτό δεν εμφανίζεται ούτε στον ισολογισμό, ούτε στο λογαριασμό διαχείρισης, διότι η ακύρωση πραγματοποιήθηκε μετά το κλείσιμο των λογαριασμών. Το εύρος των ακυρώσεων σε ορισμένα από τα συγκεκριμένα κονδύλια υποδηλώνει ότι η ανάγκη για την εκτέλεση των μεταφορών αυτών δεν ήταν επαρκώς δικαιολογημένη. Το Κέντρο θα πρέπει να μελετήσει την τροποποποίηση των προθεσμιών που προβλέπει ο δημοσιονομικός κανονισμός του, προκειμένου όλες οι μεταφορές να πραγματοποιούνται πριν από το οριστικό κλείσιμο των λογαριασμών του και να φροντίσει ώστε να είναι επαρκώς θεμελιωμένες.

Οικονομικές καταστάσεις και λογιστική

9. Στους πίνακες 2 και 3 παρουσιάζονται αντίστοιχα ο λογαριασμός διαχείρισης για το οικονομικό έτος 2000 και ο ισολογισμός στις 31 Δεκεμβρίου 2000.

10. Οι ελληνικές αρχές έλαβαν την απόφαση για τη μεταβίβαση της ιδιοκτησίας του κτηρίου και του οικοπέδου του Κέντρου στις 16 Μαΐου 2001.

Παρακολούθηση των προγενέστερων παρατηρήσεων

11. Δυστυχώς, το Κέντρο δεν έλαβε υπόψη του τις παρατηρήσεις του Συνεδρίου που περιέχονται στην έκθεσή του για το οικονομικό έτος 1999, ούτε τις δεσμεύσεις που το ίδιο ανέλαβε(8) όσον αφορά τις διαδικασίες τις οποίες το ίδιο το Κέντρο αποφάσισε να εφαρμόσει για τη σύναψη των συμβάσεων, ιδίως στον τομέα της πληροφορικής.

Διαχείριση των ανθρώπινων πόρων

Πολιτική σε θέματα προσωπικού

12. Δυνάμει του κανονισμού (ΕΚ) αριθ. 1131/94 του Συμβουλίου, της 16ης Μαΐου 1994, η έδρα του Κέντρου μεταφέρθηκε από το Βερολίνο στη Θεσσαλονίκη. Ο κανονισμός (ΕΚ) αριθ. 251/95, ο οποίος εκδόθηκε στο πλαίσιο της μεταφοράς της έδρας του Κέντρου και ο οποίος τροποποίησε σχετικά τον κανονισμό (ΕΟΚ) αριθ. 337/75 του Συμβουλίου(9), προβλέπει ότι "το προσωπικό του Κέντρου υπόκειται στους κανονισμούς και τις ρυθμίσεις που ισχύουν για τους υπαλλήλους και το λοιπό προσωπικό των Ευρωπαϊκών Κοινοτήτων. Το διοικητικό συμβούλιο θεσπίζει, σε συμφωνία με την Επιτροπή, τις ενδεδειγμένες λεπτομέρειες εφαρμογής".

13. Η νέα πολιτική του Κέντρου όσον αφορά το προσωπικό έλαβε επίσημο χαρακτήρα σε ενιαίο έγγραφο, το οποίο ενέκρινε το διοικητικό συμβούλιο το 1998. Οι αποφάσεις σχετικά με τα ατομικά και οικονομικά δικαιώματα των υπαλλήλων, συμπεριλαμβανομένων εκείνων που αφορούν την αρχική κατάταξη, υπόκεινται στη γνώμη ή τη θεώρηση των αρμοδίων υπηρεσιών της Επιτροπής.

14. Αν εξαιρέσουμε την ad hoc διαδικασία μονιμοποίησης του προσωπικού που απασχολούνταν στο Βερολίνο, η οποία ολοκληρώθηκε το 1995 κατά τη διάρκεια της μεταφοράς της έδρας, το Κέντρο δεν έχει διοργανώσει διαγωνισμό για τη μονιμοποίηση του προσωπικού του ή για τη μετάβαση αυτού σε άλλη κατηγορία. Όσον αφορά τις μεταγενέστερες προσλήψεις, το Κέντρο έλαβε υπόψη του τα αποτελέσματα διαγωνισμών που διοργάνωσαν τα θεσμικά όργανα, στους οποίους συμμετείχαν μέλη του προσωπικού του ή υποψήφιοι για την πλήρωση θέσεων του Κέντρου.

15. Η διαδικασία τήρησης των φακέλων του προσωπικού θα πρέπει να βελτιωθεί, ιδίως προκειμένου να εξασφαλιστεί η πληρότητα και η τακτική ενημέρωση των στοιχείων όσον αφορά τους υπαλλήλους και τα δικαιώματά τους.

Εξέλιξη του προσωπικού και των δραστηριοτήτων του Κέντρου

16. Το προσωπικό του Κέντρου περιλαμβάνει υπαλλήλους οι οποίοι προβλέπονται από τον κανονισμό υπηρεσιακής κατάστασης και μόνιμους (ΜΥ) ή έκτακτους υπαλλήλους (ΕΥ). Η αρμόδια για τον προϋπολογισμό αρχή καθορίζει κάθε έτος και ταυτόχρονα με την κατάρτιση του προϋπολογισμού, τον αριθμό των θέσεων που πρόκειται να καλυφθούν από υπαλλήλους οι οποίοι προβλέπονται από τον κανονισμό υπηρεσιακής κατάστασης. Επιπλέον, βάσει του προϋπολογισμού μπορούν να διατεθούν πιστώσεις για την πρόσληψη επικουρικών υπαλλήλων (Επ. Υ), η διάρκεια απασχόλησης των οποίων δεν υπερβαίνει το ένα έτος, τοπικών υπαλλήλων (ΤΥ) και αποσπασμένων εθνικών εμπειρογνωμόνων (ΑΕΕ).

17. Ο αριθμός των υπαλλήλων που μετατάχθηκαν από το Βερολίνο στη Θεσσαλονίκη ήταν 66. Βάσει συμφωνιών, ο κανονισμός υπηρεσιακής κατάστασης χορήγησε στους εν λόγω υπαλλήλους το καθεστώς του μονίμου υπαλλήλου. Την 1η Ιανουαρίου 2000, 24 εξ αυτών των υπαλλήλων μετατάχθηκαν σε κάποιο θεσμικό όργανο ή σε άλλο οργανισμό, έξι αποχώρησαν από το Κέντρο (παραίτηση ή άδεια για προσωπικούς λόγους), σε 11 χορηγήθηκε σύνταξη αναπηρίας και ένας συνταξιοδοτήθηκε. Συνολικά, 42 από τους 66 υπαλλήλους που μετατάχθηκαν στη Θεσσαλονίκη εγκατέλειψαν το Κέντρο.

18. Προκειμένου να αντιμετωπίσει τις εν λόγω αποχωρήσεις, το Κέντρο υποχρεώθηκε να προβεί σε προσλήψεις υπό συνθήκες επείγοντος χαρακτήρα, οι οποίες δεν ευνοούσαν ιδιαίτερα την τήρηση των προβλεπόμενων κανόνων. Επιπλέον, βάσει των συμφωνιών μεταξύ της διοίκησης και του προσωπικού, οι υπάλληλοι του Κέντρου είχαν το δικαίωμα να παραμείνουν στο Βερολίνο για διάστημα που αντιστοιχούσε σε ένα μήνα για κάθε έτος υπηρεσίας, μέχρις ότου εγκατασταθούν οριστικά στη Θεσσαλονίκη. Το γεγονός αυτό οδήγησε στην πρόσληψη επικουρικών και τοπικών υπαλλήλων οι οποίοι, προοδευτικά και τηρουμένων των αναλογιών, ενσωματώθηκαν επίσης στο μόνιμο ή έκτακτο προσωπικό του Κέντρου, σύμφωνα με τις αρχές που είχαν εφαρμοστεί κατά τη μεταφορά από το Βερολίνο στη Θεσσαλονίκη.

19. Από τη δειγματοληπτική εξέταση των φακέλων πρόσληψης 36 υπαλλήλων, αναφορικά με την περίοδο που ακολούθησε τη μεταφορά από το Βερολίνο στη Θεσσαλονίκη, ήτοι την περίοδο 1995-1998, προέκυψαν διάφορα κενά: έλλειψη κατάλληλης γνωστοποίησης των κενών θέσεων (14 περιπτώσεις), έλλειψη καθορισμού εκ των προτέρων των κριτηρίων επιλογής (14 περιπτώσεις), αποφάσεις επιλογής με ελλιπή αιτιολόγηση (28 περιπτώσεις), κ.λπ.

20. Τελικά, η μέθοδος που εφαρμόστηκε προκειμένου να επιλυθούν τα προβλήματα που προέκυψαν από τη μεταφορά από το Βερολίνο στη Θεσσαλονίκη, αν και επέτρεψε την επιτυχή αντιμετώπιση ορισμένων κοινωνικών πτυχών του προβλήματος, οδήγησε σε σημαντική ανανέωση του προσωπικού του Κέντρου, η οποία πραγματοποιήθηκε υπό ελάχιστα ικανοποιητικούς όρους.

21. Στον πίνακα 4 καταγράφεται η εξέλιξη, καθώς και η κατανομή του προσωπικού του Κέντρου. Το συνολικό προσωπικό του Κέντρου (μόνιμοι, έκτακτοι και λοιποί υπάλληλοι) υπερβαίνει σε σταθερή βάση, ήδη από το 1997, το προσωπικό που προβλέπει ο αντίστοιχος πίνακας του προϋπολογισμού.

22. Από την εξέταση ενός τυχαίου δείγματος 30 υπαλλήλων, το οποίο μπορεί να θεωρηθεί αντιπροσωπευτικό της σύνθεσης του προσωπικού του Κέντρου, όπως εμφανίζεται το 2000, προέκυψε ότι ένας προσελήφθη ως μόνιμος υπάλληλος, 20 ως έκτακτοι υπάλληλοι, τέσσερις ως επικουρικοί υπάλληλοι, τρεις ως τοπικοί υπάλληλοι και δύο ως αποσπασμένοι εθνικοί εμπειρογνώμονες. Στις 31 Δεκεμβρίου 2000, από τους εν λόγω 30 υπαλλήλους, δύο παρέμειναν ως τοπικοί υπάλληλοι, επτά έκτακτοι υπάλληλοι μονιμοποιήθηκαν και επτά άλλοι απέκτησαν το καθεστώς έκτακτου υπαλλήλου (ένας τοπικός υπάλληλος, δύο αποσπασμένοι εθνικοί εμπειρογνώμονες και τέσσερις επικουρικοί υπάλληλοι).

23. Τα στοιχεία που προκύπτουν από το ανωτέρω δείγμα επαληθεύονται από την ανάλυση των εσωτερικών μετακινήσεων του συνόλου του προσωπικού. Σύμφωνα με σταθμισμένο μέσο ετήσιο όρο, πάνω από το 20 % του προσωπικού του Κέντρου άλλαζε καθεστώς απασχόλησης κάθε χρόνο (μετάβαση από το καθεστώς του επικουρικού υπαλλήλου σε αυτό του έκτακτου ή από το καθεστώς του έκτακτου σε αυτό του μονίμου).

24. Από το 1995, το Κέντρο έχει προσλάβει 118 υπαλλήλους. Εξ αυτών το 2 % των νεοπροσλαμβανόμενων υπαλλήλων έχει το καθεστώς του μονίμου υπαλλήλου, το 45 % αυτό του έκτακτου υπαλλήλου και το 55 % αυτό του επικουρικού υπαλλήλου, του τοπικού υπαλλήλου ή του αποσπασμένου εθνικού εμπειρογνώμονα. Στις 31 Δεκεμβρίου 2000, το 30 % των υπαλλήλων ήταν μόνιμοι υπάλληλοι, ενώ το 46 % έκτακτοι υπάλληλοι. Από τον πίνακα 5, στον οποίο αναλύεται η εξέλιξη των προσλήψεων με βάση το είδος της διαδικασίας επιλογής, προκύπτει ότι το 47 % των εν λόγω προσλήψεων πραγματοποιήθηκαν βάσει εξωτερικού διαγωνισμού, όπως προβλέπει ο κανονισμός υπηρεσιακής κατάστασης, χωρίς ωστόσο να τηρηθούν κατά γράμμα οι προβλεπόμενες διαδικασίες (βλέπε σημείο 19). Κατά μέσο όρο, οι δαπάνες προσλήψεων ανήλθαν σε 1420 ευρώ περίπου ανά υπάλληλο που προσελήφθη.

25. Οι αποχωρήσεις υπαλλήλων είχαν ως αποτέλεσμα ποσοστό εναλλαγής του προσωπικού (μόνιμοι, έκτακτοι, επικουρικοί και τοπικοί υπάλληλοι, καθώς και αποσπασμένοι εθνικοί εμπειρογνώμονες) της τάξης του 14 % κατά ετήσιο μέσο όρο, το οποίο οφειλόταν κατά το ένα τρίτο στη λήξη των συμβάσεών τους, ενώ το υπόλοιπο ήταν αποτέλεσμα λύσης της σύμβασης, ουσιαστικά, από την πλευρά των υπαλλήλων.

26. Για τους σκοπούς του ελέγχου οι υπάλληλοι έχουν ταξινομηθεί σε δύο κατηγορίες:

- στους υπαλλήλους οι οποίοι είναι επιφορτισμένοι με τις δραστηριότητες υποστήριξης (υπάλληλοι υποστήριξης), δηλαδή δραστηριότητες οι οποίες εξασφαλίζουν τη συνέχεια της λειτουργίας του Κέντρου (για παράδειγμα, υπηρεσίες διοίκησης, λογιστικής, γραμματείας, κ.λπ.),

- και στους λοιπούς επιχειρησιακούς υπαλλήλους οι οποίοι συμβάλλουν άμεσα στην επίτευξη των στόχων του Κέντρου.

27. Κατά μέσο όρο, το 63 % των υπαλλήλων της κατηγορίας Α θεωρούνται ως επιχειρησιακοί υπάλληλοι. Λαμβάνοντας υπόψη όλες τις κατηγορίες μαζί, το 30 % των υπαλλήλων του Κέντρου θα μπορούσαν να θεωρηθούν ως επιχειρησιακοί.

28. Βάσει του πίνακα 6, στον οποίο καταγράφεται η εξέλιξη των εξόδων που αφορούν το προσωπικό καθώς και οι δαπάνες λειτουργίας κατά την περίοδο 1995 - 2000, προκύπτει παράλληλη αύξηση των δαπανών μισθοδοσίας με εκείνη του προσωπικού. Στο πλαίσιο των λοιπών δαπανών που συνδέονται με το προσωπικό, η ανάλυση επικεντρώθηκε στις δαπάνες λειτουργίας οι οποίες υπερέβησαν ελαφρώς τις αντίστοιχες του προσωπικού, ήτοι ετήσια αύξηση της τάξης του 1,6 % ανά υπάλληλο.

29. Προκειμένου να γίνει κατανοητός ο συσχετισμός μεταξύ, αφενός, των δραστηριοτήτων του Κέντρου και της εξέλιξης του προσωπικού και, αφετέρου, των συναφών δαπανών, πραγματοποιήθηκε σύγκριση μεταξύ της εξέλιξης του προσωπικού και εκείνης των ποσών των επιχειρησιακών πιστώσεων (τίτλος ΙΙΙ) οι οποίες χρησιμοποιήθηκαν πραγματικά (πιστώσεις του έτους και πιστώσεις που έχουν μεταφερθεί) κατά τη διάρκεια του έτους. Από τη σύγκριση αυτή προκύπτει ότι η διαχείριση του προσωπικού του Κέντρου είναι αποτελεσματική στο μέτρο που ο όγκος των ανθρώπινων πόρων αυξάνεται, κατά μέσο όρο, με χαμηλότερους ρυθμούς σε σχέση με την αντίστοιχη αύξηση της ζήτησης δραστηριοτήτων προς το Κέντρο.

30. Η σύγκριση των ποσοστών αύξησης των δαπανών που συνδέονται με τον τίτλο ΙΙΙ, στον οποίο περιλαμβάνονται οι δαπάνες που αφορούν την επίτευξη των στόχων του Κέντρου, καθώς και εκείνες των τίτλων Ι και ΙΙ (προσωπικό και λειτουργία), οι οποίες υποστηρίζουν την εκτέλεση των επιχειρησιακών δαπανών, υποδεικνύει ότι σε γενικές γραμμές οι εν λόγω δαπάνες εξελίσσονται κατά τρόπο παράλληλο. Το Κέντρο θα έπρεπε, ωστόσο, να εξακολουθήσει να καταβάλλει προσπάθειες προκειμένου να βελτιώσει τη γενικότερη παραγωγικότητά του.

Συμπέρασμα

31. Γενικά, φαίνεται ότι, από το 1996, το Κέντρο μπόρεσε να προσλάβει το προσωπικό που ζητούσε στο πλαίσιο της διαδικασίας του προϋπολογισμού. Κατέστη δυνατή η πρόσληψη επικουρικών και τοπικών υπαλλήλων, καθώς και αποσπασμένων εθνικών εμπειρογνωμόνων σε τέτοιο ποσοστό ώστε το πραγματικό συνολικό προσωπικό να εμφανίζει τάσεις υπέρβασης του επιτρεπόμενου αριθμού του προσωπικού.

32. Προκειμένου να προσλάβει τους υπαλλήλους του, το Κέντρο προσέφυγε τελικά στη χρήση ενός προτύπου προσλήψεων ουσιαστικά εσωτερικής μορφής, αν και σε ορισμένες περιπτώσεις εφάρμοσε διαδικασίες εξωτερικού τύπου.

33. Στην περίπτωση του Κέντρου, με δεδομένη την αυξητική τάση του αριθμού των θέσεων μονίμων υπαλλήλων, θα ήταν ίσως ευκταίο, όσον αφορά τις θέσεις που αφορούν τις δραστηριότητες υποστήριξης και τις επιχειρησιακές δραστηριότητες, οι οποίες απαιτούν προσόντα διοικητικής φύσεως, να προβεί το Κέντρο σε συνεννοήσεις με τα θεσμικά όργανα και τους λοιπούς αποκεντρωμένους οργανισμούς, προκειμένου οι προσλήψεις του να διενεργούνται στην ευρύτερη δυνατή βάση. Εξάλλου, θα πρέπει γενικότερα να βελτιώσει το σύστημα διαχείρισης και πληροφόρησης αναφορικά με το προσωπικό.

Η παρούσα έκθεση εγκρίθηκε από το Ελεγκτικό Συνέδριο στο Λουξεμβούργο κατά τη συνεδρίασή του της 10ης Οκτωβρίου 2001.

Για το Ελεγκτικό Συνέδριο

Jan O. Karlsson

Πρόεδρος

(1) EE L 39 της 13.2.1975, σ. 1.

(2) EE L 181 της 23.7.1993, σ. 11.

(3) EE L 164 της 24.6.1976, σ. 1.

(4) EE L 181 της 23.7.1993, σ. 15.

(5) Κατ' εφαρμογή του άρθρου 1 του κανονισμού (ΕΟΚ) αριθ. 1948/93 του Συμβουλίου, ο οποίος τροποποίησε τον κανονισμό (ΕΟΚ) αριθ. 1416/76 του Συμβουλίου, οι λογαριασμοί για το σύνολο των εσόδων και των δαπανών του Κέντρου για το οικονομικό έτος 2000 καταρτίστηκαν στις 30 Μαρτίου 2001 και κατόπιν διαβιβάστηκαν στην Επιτροπή και στο Ελεγκτικό Συνέδριο. Το Συνέδριο τους έλαβε στις 18 Ιουνίου 2001. Στους πίνακες που επισυνάπτονται στην παρούσα έκθεση παρουσιάζονται συνοπτικά οι εν λόγω οικονομικές καταστάσεις.

(6) EE L 181 της 23.7.1993, σ. 15.

(7) Όλοι οι πίνακες της παρούσας έκθεσης υπολογίστηκαν με βάση τις ακριβέστερες δυνατές τιμές των δεδομένων που χρησιμοποιήθηκαν. Για τους σκοπούς της παρουσίασης τα αριθμητικά στοιχεία στρογγυλοποιήθηκαν, γεγονός που μπορεί να δημιουργήσει την εντύπωση εσφαλμένων υπολογισμών. Η παύλα υποδηλώνει ανύπαρκτη ή μηδενική τιμή, ενώ το 0,0 δηλώνει τιμή χαμηλότερη του ορίου στρογγυλοποίησης.

(8) ΕΕ C 373 της 27.12.2000, σημεία 13 και 14 και οι αντίστοιχες απαντήσεις, σ. 29. Το Συνέδριο είχε επισημάνει διάφορες αδυναμίες όσον αφορά τη σύναψη συμβάσεων, ενώ στην απάντησή του το Κέντρο είχε δώσει την υπόσχεση να προβεί σε ενίσχυση των διαδικασιών, κυρίως να προβεί σε συστηματική εξέταση όλων των συμβάσεων μέσω μονάδας διαχείρισης των συμβάσεων.

(9) EE L 39 της 13.12.1975, σ. 1.

ΠΙΝΑΚΕΣ 1 ΕΩΣ 6

Πίνακας 1

Εκτέλεση του προϋπολογισμού

>ΘΕΣΗ ΠΙΝΑΚΑ>

Πίνακας 2

Λογαριασμός διαχείρισης των οικονομικών ετών 2000 και 1999

>ΘΕΣΗ ΠΙΝΑΚΑ>

Πηγή:Παρουσίαση από το Ελεγκτικό Συνέδριο βάσει δεδομένων που καταρτίστηκαν από το Κέντρο.

Πίνακας 3

Ισολογισμός στις 31 Δεκεμβρίου 2000 και στις 31 Δεκεμβρίου 1999

Πηγή:Παρουσίαση από το Ελεγκτικό Συνέδριο βάσει δεδομένων που καταρτίστηκαν από το Κέντρο.

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

Πίνακας 4

Εξέλιξη του προσωπικού

>ΘΕΣΗ ΠΙΝΑΚΑ>

Επ.Υ: Επικουρικοί υπάλληλοι.

ΤΥ: Τοπικοί υπάλληλοι.

ΜΥ: Μόνιμοι υπάλληλοι.

ΕΥ: Έκτακτοι υπάλληλοι.

ΑΕΕ: Αποσπασμένοι εθνικοί εμπειρογνώμονες.

Πίνακας 5

Ανάλυση των μεταβολών του προσωπικού

>ΘΕΣΗ ΠΙΝΑΚΑ>

Πίνακας 6

Εξέλιξη του προσωπικού και των συναφών δαπανών

>ΘΕΣΗ ΠΙΝΑΚΑ>

Απαντησεις του Κέντρου

8. To Κέντρο λαμβάνει υπόψη την κριτική του Συνεδρίου και θα εξασφαλίσει ότι στο μέλλον τέτοιες αιτήσεις θα υποβάλλονται μόνο όταν είναι καταλλήλως δικαιολογημένες και μόνο εντός του τρέχοντος οικονομικού έτους. Το Κέντρο λαμβάνει υπό σημείωση την επιθυμία του Συνεδρίου να τροποποιηθούν σχετικά οι δημοσιονομικές διατάξεις του Κέντρου.

11. Το Κέντρο ίδρυσε τμήμα διαχείρισης συμβάσεων και τεχνικών υπηρεσιών, το οποίο άρχισε ουσιαστικά να λειτουργεί από 1ης Ιανουαρίου 2000. Το τμήμα αυτό είναι αρμόδιο για την διαχείριση όλων των συμβάσεων, εκτός από εκείνες που αφορούν το προσωπικό του Κέντρου και τις οποίες διέπει ο κανονισμός των υπαλλήλων. Σήμερα η υπηρεσία αυτή ασχολείται και με τις συμβάσεις στο χώρο της πληροφορικής. Δεδομένου ότι χρειάστηκε να επέλθουν πολλές σχετικές μεταβολές στις εσωτερικές διαδικασίες, παρήλθε ένα διάστημα προσαρμογής μέχρι να λειτουργήσει πλήρως το τμήμα διαχείρισης συμβάσεων από τις αρχές του 2000.

15. Μετά την εισαγωγή των "πληροφοριών για το προσωπικό" στο Fibus, το σύστημα που χρησιμοποιούμε για τον προϋπολογισμό και τη λογιστική, καταχωρούμε πλέον και ενημερώνονται τακτικά όλα τα στοιχεία που αφορούν το προσωπικό. Κατά την υποβολή αιτήσεων για επιδόματα και άλλα δικαιώματα που απορρέουν από τον κανονισμό των υπαλλήλων, οι εργαζόμενοι είναι υποχρεωμένοι να καταθέτουν τα απαραίτητα δικαιολογητικά στοιχεία. Ωστόσο, θα αναπτυχθούν και νέες διαδικασίες ώστε να διευκολύνεται η τακτική ενημέρωση των στοιχείων.

16. Η ανώτατη διάρκεια των συμβάσεων για επικουρικούς υπαλλήλους ορίζεται από τον κανονισμό των υπαλλήλων. Ωστόσο, υπό ορισμένες συνθήκες η διοικητική πρακτική επιτρέπει κάποια ελαστικότητα στην εφαρμογή των διατάξεων· στην ελαστικότητα αυτή βασίστηκε το Κέντρο.

18. Το Κέντρο συμμορφώθηκε με τον κανονισμό των υπαλλήλων και τους όρους απασχόλησης του λοιπού προσωπικού των Κοινοτήτων σε όλες τις προσλήψεις οι οποίες διέπονται από τον κανονισμό των υπαλλήλων. Είναι κατανοητό και αναμενόμενο ότι τα άτομα που διαθέτουν τα κατάλληλα προσόντα και ικανότητες και που συνέβαλαν, υπό διάφορους τύπους συμβάσεων, στην επανεγκατάσταση του Κέντρου στη Θεσσαλονίκη, προσελήφθησαν σε ορισμένες περιπτώσεις (όχι όλες) σε θέσεις που προέβλεπε ο κανονισμός, με εφαρμογή των σχετικών κανόνων.

19-25. Το Κέντρο θεωρεί ότι δεν μπορούν να αναλύονται στοιχεία χωρίς να λαμβάνονται υπόψη οι πραγματικές συνθήκες ή η μειωμένη διοικητική δομή που διέθετε το Κέντρο κατά την εποχή της μετεγκατάστασης από το Βερολίνο στη Θεσσαλονίκη.

Η σταθεροποίηση επετεύχθη σταδιακά μετά την μετεγκατάσταση και την μετακόμιση στο νέο κτίριο το καλοκαίρι του 1999. Η πολιτική του προσωπικού που αποφασίστηκε το 1998 συνέβαλε στην ενίσχυση αυτής της σταθερότητας.

26-27. Το Κέντρο δεν συμφωνεί με τα κριτήρια που χρησιμοποιήθηκαν για την κατάταξη του προσωπικού στις αναφερόμενες κατηγορίες και θεωρεί ότι τα ποσοστά δεν ανταποκρίνονται στην πραγματικότητα. Για παράδειγμα, δεν είναι σωστό στην περίπτωσή μας να κατατάσσονται όλες οι γραμματείς στο "μη επιχειρησιακό" τμήμα των εργασιών μας. Η ανάλυσή μας δείχνει ότι 66,5 % του προσωπικού μας εργάζεται σε άμεσα επιχειρησιακούς τομείς (35,7 % στην έρευνα, εκπόνηση εκθέσεων και ανάλυση δεδομένων και 30,8 % σε δραστηριότητες που αφορούν την προβολή, διάδοση, επικοινωνία και τις σχέσεις με τους συμμέτοχους).

30. Ολοένα και περισσότερα προϊόντα και υπηρεσίες μας αναπτύσσονται εντός του Κέντρου και η ποιότητά τους αυξάνεται συνεχώς (σας παραπέμπουμε στην πρόσφατη εξωτερική αξιολόγηση του Κέντρου). Μια απλή σύγκριση μεταξύ των τίτλων 1 και 3, χωρίς να αναλύονται τα αποτελέσματα των εργασιών, ενδέχεται να οδηγήσει σε λανθασμένα συμπεράσματα.

Ωστόσο το Κέντρο θα εντείνει τις προσπάθειές του να ενισχύσει ακόμη περισσότερο την παραγωγικότητα και αποτελεσματικότητά του. Επιπλέον θα αναθεωρηθεί η οργάνωση και ροή της εργασίας ώστε να προσαρμοστούμε στις νέες απαιτήσεις των συμμέτοχων και πελατών μας και να χρησιμοποιούμε τις τεχνολογίες πληροφόρησης και επικοινωνίας κατά τον καλύτερο δυνατό τρόπο. Οι σημαντικές επενδύσεις μας στις πρόσφατες τεχνολογίες πληροφόρησης και επικοινωνίας συμβάλλουν στην αύξηση της αποδοτικότητας και στην επιτυχή αντιμετώπιση της αυξημένης ζήτησης για τις υπηρεσίες του Κέντρου, το οποίο αποτελεί πλέον ευρωπαϊκό κέντρο αναφοράς για την επαγγελματική εκπαίδευση και κατάρτιση.

31. Ο κατάλογος των θέσεων θέτει τα όρια στον αριθμό του προσωπικού που διέπεται από τον κανονισμό των υπαλλήλων. Οι σχετικές προσλήψεις γίνονται σύμφωνα με τις επιβαλλόμενες διαδικασίες (εντός Κέντρου και από τους άλλους κοινοτικούς οργανισμούς). Για τα υπόλοιπα μέλη του προσωπικού εφαρμόζονται οι ισχύοντες κανονισμοί. Όλες οι προσλήψεις έχουν στόχο να εκπληρώνεται η αποστολή του Κέντρου κατά τον αποδοτικότερο τρόπο.